《赠吴伯武并柬刘起居》
元代·刘崧

永丰范萧之峰，有坟隆然而新封。问之父老坟者谁，云是刘家兄死弟葬之。

兄行万里死毒厉，家有婺妇无孤儿。弟也来葬之，涕泪如雨垂。

捧土营成坟，挽棺声酸悲。山头茫茫石与土，谁欤卜者吴伯武。

酬之十金挥弗取，乡人称之不容语。弟从去年入南都，簪笔趋朝官起居。

得禄不待养，为我一语三嗟吁。所嗟当时事急天莫呼，非吴卜之谁与图。

昨来徵文盛扬揄，吴君高谊真不诬。起居衷诚不可孤，我诗字字如璚珠。

更后千岁当不渝，愿持荅刘兼报吴。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。